Minister wil ondersoek hê na werker se doodBlade Nzimande. Foto: Flickr/GovernmentZA Wits het vroeër gesê die werker het vermoedelik ŉ asma-aanval gekry, nadat betogende studente verlede Dinsdag ŉ brandblusser in die Jubilee Hall-koshuis laat afgaan het. Die werker, in diens van een van die universiteit se diensverskaffers, is eers na die gesondheidsentrum op die kampus en later na ŉ hospitaal gehaas. Intussen het Wits die werker geïdentifiseer as Celumusa Ntuli (39) van Soweto. Volgens Wits is Ntuli vir drie dae in die Milpark-hospitaal behandel en ontslaan. “Hy is huis toe, maar het komplikasies ontwikkel. Sy gesin wou hom hospitaal toe vat, hy is op pad oorlede.” Nzimande het intussen gesê hy is geskok deur die optrede van die universiteit omdat hulle, volgens hom, nie die voorval aangemeld het nie. “Dit is duidelik hy is dood weens die betogende studente se optrede. Die universiteit moes onmiddellik die voorval aangemeld het sodat ŉ behoorlik ondersoek kan plaasvind.” Volgens Nzimande het hy die universiteit versoek om ŉ amptelike ondersoek te doen en aan hom terugvoer te gee. Hy het gesê die voorval dien as bewys dat ŉ klein minderheid studente universiteite gyselaar hou.